**OBRAZLOŽENJE**

**Nacrta prijedloga odluke o izmjenama i dopunama Odluke o prekopavanju javnih površina i nerazvrstanih cesta na području Grada Zadra**

Gradsko vijeće Grada Zadra donijelo je Odluku o prekopavanju javnih površina i nerazvrstanih cesta na području Grada Zadra („Glasnik Grada Zadra“, broj 5/04, 13/09, 4/18) kojom se propisuju uvjeti prekopavanja javnih površina i nerazvrstanih cesta na području grada Zadra u cilju zaštite tih površina.

Ministar mora, prometa i infrastrukture dana 30. rujna 2019.g. donio je Pravilnik o privremenoj regulaciji prometa i označavanju te osiguranju radova na cestama ( „Narodne novine“ 92/2019) kojim se propisuju uvjeti, postupci i način uspostave privremene regulacije cestovnog prometa te označavanje i osiguranje mjesta na kojima se izvode radovi ili na kojima je nastao izvanredni događaj ili bilo koji drugi događaj koji ugrožava sigurnost odvijanja prometa.

Slijedom navedenog potrebno je važeću Odluku o prekopavanju javnih površina i nerazvrstanih cesta na području Grada Zadra ( „ Glasnik Grada Zadra“ br. 5/04, 13/09, 4/18) uskladiti s Pravilnikom u dijelu koji se odnosi na uvjete i način uspostave privremene regulacije prometa te održavanje i uklanjanje privremene regulacije prometa.

Osim toga, predloženim izmjenama i dopunama Odluke, a u cilju poboljšanja postojeće Odluke te što djelotvornijeg i boljeg očuvanja javnih prometnih površina, a time i cjelokupnog uređenja naselja na području Grada Zadra mijenja se članak kojim se reguliraju tipovi sanacija konstrukcije kolnika.

S ciljem da se širi krug zainteresiranih osoba s područja Grada Zadra uključi u pripremu konačnog Nacrta odluke o izmjenama i dopunama Odluke o prekopavanju javnih površina i nerazvrstanih cesta na području Grada Zadra, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom 01. veljače 2020. godine.** |
| Adresa e-pošte na koju se šalju očitovanja zainteresirane javnosti:  **komunalno.savjetovanje@grad-zadar.hr** |